Напрежение в Розино: Две ромски фамилии се сбиха - Пловдив - DarikNews.bg
Напрежение в Розино: Две ромски фамилии се сбиха
Четирима са арестувани, в селото има засилено полицейско присъствие
22 март 2018 12:05
Четирима мъже са арестувани след масово сбиване в карловското село Розино, съобщиха от полицията.
Около 9.30 часа, тази сутрин постъпил сигнал, че в центъра на селото възникнал скандал между две местни ромски фамилии, които започнали да се замерват взаимно с камъни и стъклени бутилки. Впоследствие участниците в конфликта се придвижили до крайната махала на селото, където продължили физическата саморазправа помежду си.
Незабавно към мястото били насочени екипи на полицията в Карлово, сектор „Специализирани полицейски сили“ и жандармерията. В резултат на бързите им действия разрастването на масовото сбиване било предотвратено, без да има сериозни последици.
Нанесени са материални щети по една от къщите, а участник е откаран в болница за прегледи. До момента в районното управление са отведени четирима мъже. Възстановен е общественият ред в селото, но полицейското присъствие е засилено. Работата по случая продължава.
скандал полиция Розино ромски фамилии